### Beslutningstema

I denne sag skal tages stilling til, om [adresse] i Tønder skal udbydes offentligt til salg, og på hvilke vilkår ejendommen skal udbydes.

Økonomiudvalget skal tage stilling til indholdet af udbuddet i forhold til hvilken anvendelse, der kan ske med ejendomme, da det er del af byudviklingsstrategien for [adresse]. Økonomiudvalget forholder sig til prissætningen og udbudsformen.

### Historik

I 2020 behandlede Økonomiudvalget en forespørgsel til Tønder Kommune fra FGU [adresse] om at erhverve det tidligere Seminarium på [adresse] i Tønder. Økonomiudvalget besluttede, at et eventuelt salg afventer, at der forefindes en plan for strategisk byudvikling i Tønder.

### Sagsfremstilling

Tønder Kommune igangsatte i 2021 en bystrategisk planlægningsproces for [adresse] med afsæt i byudviklingsinitiativer i [adresse] Initiativet. Processen havde til formål at udvikle forslag til, hvordan fem eksisterende matrikler i Tønder by, ubebyggede såvel som bebyggede matrikler, kunne omdannes til forskellige formål samt at opstille principper for den generelle strategiske udvikling af boliger. Den tidligere seminariebygning indgik i projektet og havde fokus på en mulig ombygning til boliger. I forbindelse med projektet om strategisk byudvikling udarbejdedes prospekt på, hvordan den fremtidige omdannelse kunne ske. I prospektet arbejdedes med forskellige forslag til indretning. Dette kombineret med mulighed for en evt. tilbygning samt nedrivning af gymnastiksalen. Det tidligere seminarium indgår desuden i Tønder Kommunes boligudviklingsstrategi som et muligt udviklingsområde i [adresse]. Som opfølgning på projektet om strategisk byudvikling og boligudviklingsstrategien foreslår forvaltningen at udvikle den tidligere seminariebygning i Tønder by med respekt for stedets særlige atmosfære og autenticitet. Et frasalg af bygningen vil desuden have en positiv effekt på opgaven i forbindelse med Facility Management omkring at nedbringe kommunalt ejede m².

Stedet er en vigtig del af [adresse] historie, bygningen udgør en vigtig del af bygningskulturarven i Tønder og med sin beliggenhed i bymidtens østlige ende ned til [adresse] er det en af de mest attraktive i Tønder by. Seminariet er opført i gedigne materialer til skole- og undervisningsformål og står som en robust bygning med en simpel og stringent planløsning. Langs de brede fordelingsgange ligger store, rummelige klasseværelser og trappeopgange. Bygningen vender sig med fronten mod parkeringspladsen men også ind mod gården. Der er tre store herskabelige indgangspartier hvorfra tre trappeopgange kobler etagerne sammen på hhv. sydfacaden ud mod p-pladsen, på østsiden ind mod gården og i østlængens nordlige gavl. Seminariet i Tønder er opført i 1905 og om-/tilbygget i 2000. Den er opført i røde sten med nyere tegltag og mange flotte finesser og detaljer. Bygningen fremstår udvendigt i særdeles flot stand og stil, mens den indvendigt fremstår i ældre stand. Den har senest huset SFO, men de unge er fraflyttet ejendommen i efteråret 2019. i Perioden 2021 - 2022 husede bygningen Tønder Kulturskole. Den er opført i 4 plan og har et bebygget areal på 965 m² med et samlet bygningsareal på 1.930 m², hertil kommer et samlet tagetageareal på 750 m². Bygningen har et samlet kælderareal på 896 m². Bygningens samlede areal er på 2.680 m². Ejendommen ligger på matr. 166 Tønder ejerlav sammen med 4 andre bygninger. Hele matr. 166 Tønder er 12.069 m².

Forvaltningen foreslår følgende rammer for et salg af seminariebygningen:
- Det vurderes at der i Tønder midtby efterspørges attraktive helårsboliger af en høj kvalitet. Overordnet set er boligmassen i Tønder Kommune af varierende kvalitet og der er behov for flere nye kvalitetsboliger ligesom mindre boliger også efterspørges. Efterspørgslen er primært i de bynære områder.
- Der tages udgangspunkt i de skitserede muligheder i prospekt for seminariebygningen for indretning af boliger. Jf. prospektet er der mulighed for en tilbygning ligesom der kan indtænkes mulighed for anden anvendelse eller nedrivning af gymnastiksal.
- Som en del af salget skal køber skitsere, hvordan omdannelsen af udenomsarealer kan ske med blik for, at det indrettes med mulighed for aktiviteter i området samtidig med at nødvendig parkering tilgodeses.
- Som en del af salget skal projektet indeholde en tilgang til hvordan området spiller sammen med en sideløbende proces, hvor der arbejdes med udvikling af [adresse], idet der sideløbende med dette udbud gennemføres et udviklingsforløb for [adresse] med inddragelse af grundejerne, kultur- og foreningslivet, ejendomsmæglere og andre relevante aktører for at udvikle [adresse] til ”noget andet”, så gaden er et indbydende og rart sted at være og kæder seminarieområdet endnu bedre sammen med byens hovedstrøg.

Det foreslås, at en grund på ca. 2.200 m² udstykkes og udbydes til salg med [adresse]. I forhold til den nuværende planlægning må ejendommen ifølge lokalplan nr. 051-610 for [adresse] bestemmelse 1.18 anvendes til offentlige formål, boligområde samt ferie- og fritidsformål. Der må desuden etableres liberale erhverv, kulturelle aktiviteter samt offentlig og privat service og parkering.

Et salg skal ifølge udbudsbekendtgørelsen ske i offentligt udbud og til markedsprisen. Forvaltningen har tidligere indhentet tre vurderinger på ejendommen: Mikkelsens Ejendomskontor har vurderet den til 3 mio. kr. EDC til 2 mio. kr. Nordicals har vurderet den til en markedspris på henholdsvis 6,2 mio. kr. og 4,9 mio. kr. i forhold til 2 vurderingstemaer. Nordicals anbefaler, at vurderingssummen tillægges et passende beløb til forhandling, således at ejendommen udbydes til salg for 6,25 mio. kr. Det foreslås, at ejendommen udbydes uden mindstepris og med projekt med en udbudsperiode på 12 uger. Der tinglyses den sædvanlige servitut, som normalt ved udbud med projekt, som betinger, at projektet gennemføres indenfor 3 år. Ellers kan Tønder Kommune kræve grunden tilbageskødet.

Der foreslås en udbudsproces, hvor vi også aktivt arbejder med at tiltrække investorer og projektudviklere. Som en del af udbuddet udarbejder forvaltningen investormateriale som redegør for økonomi og faktaforhold, som vil indgå som bilag til udbuddet, herunder også de muligheder og udviklingsinitiativer som pågår i stort omfang i vores område.

### Lovgrundlag

Udbudsbekendtgørelsen, lokalplan nr. 051-610 for [adresse], Kommunestyrelseslovens §68 og Kommunalfuldmagtsreglerne.

### Indstilling Direktionen indstiller,

|  |  |
| --- | --- |
| at | ejendommen anbefales til salg som primært boligudviklingsprojekt med ovenstående vilkår for sådant, |
| at | Økonomiudvalget indstiller prissætning og udbudsbeslutning, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 22. februar 2024, pkt. 21:

Indstillingen anbefales, idet udbuddet foretages uden mindstepris men med projekt, og med en udbudsperiode på 12 uger.

Jim Nissen deltog ikke i mødet.

### Beslutning

Økonomiudvalgets indstilling godkendt.

Sam Lund (T) deltog ikke i mødet.